Temeljem članka 35. stavka 2. Zakona o vlasništvu i drugim stvarnim pravima („Narodne novine“ br. 91/96., 68/98., 137/99., 22/00., 73/00., 114/01., 79/06., 141/06., 146/08., 38/09., 153/09. i 143/12.), članka 65. stavka 2. i članka 69. Zakona o sportu („Narodne novine“ br. 71/06., 150/08., 124/10., 124/11., 86/12., 94/13., 85/15. i 19/16.) i članka 32. stavka 1 točke 3. i 7. Statuta Grada Vukovara („Službeni vjesnik“ Grada Vukovara br. 4/09, 7/11, 4/12, 7/13 i 7/15) Gradsko vijeće Grada Vukovara na \_\_\_ sjednici održanoj \_\_\_\_\_\_ 2017., donosi

O D L U K U

o načinu upravljanja i korištenja sportskih građevina

u vlasništvu Grada Vukovara

I. OPĆE ODREDBE

Članak 1.

Odlukom o načinu upravljanja i korištenja sportskih građevina u vlasništvu Grada Vukovara (dalje u tekstu: Odluka) se uređuje način upravljanja i korištenja javnih sportskih građevina i drugih sportskih građevina u vlasništvu Grada Vukovara.

Javnim sportskim građevinama smatraju se građevine koje su u vlasništvu Grada Vukovara te se trajno koriste u izvođenju programa javnih potreba u sportu.

Sportskim građevinama smatraju se uređene i opremljene površine i građevine koje su u vlasništvu Grada Vukovara u kojima se provode sportske aktivnosti, a koje osim općih uvjeta propisanih posebnim propisima za te građevine zadovoljavaju i posebne uvjete u skladu s odredbama Zakona o sportu.

Članak 2.

Ovisno o značenju za sport Grada Vukovara i načinu upravljanja javne sportske građevine i druge sportske građevine u vlasništvu Grada Vukovara (dalje u tekstu: sportske građevine) su:

1. sportske građevine I. kategorije - kapitalne sportske građevine od posebnog značenja za Grad Vukovar, velike materijalne vrijednosti, koje ispunjavaju uvjete i standarde međunarodnih sportskih udruženja i nacionalnih sportskih udruženja za održavanje službenih natjecanja.

2. sportske građevine II. kategorije - kapitalne sportske građevine od značenja za sport Grada Vukovara, uzimajući u obzir vrijednost građevina, razvoj vrhunskog sporta, povijesnu ulogu, broj korisnika i gledatelja.

3. sportske građevine III. kategorije - sportske građevine od značenja za mjesnu samoupravu odnosno za gradske četvrti i mjesne odbore za zadovoljavanje potreba za bavljenje sportom i sportskom rekreacijom uz mjesto stanovanja.

Kategorizacija sportskih građevina, u skladu sa stavkom 1. ovog članka prilaže se uz ovu odluku. Nadležni upravni odjel Grada Vukovara za poslove sporta će sukladno ovoj Odluci voditi Kategorizaciju sportskih građevina koja će biti dostupna na web stranici Grada Vukovara.

Članak 3.

U poslove upravljanja sportskim građevinama ubrajaju se osobito sljedeći poslovi:

1. redovito održavanje, tekuće i investicijsko sportske građevine u građevinskom i funkcionalnom smislu, prema namjeni građevine, a posebno za provođenje programa javnih potreba u sportu Grada Vukovara;

2. davanje u zakup ili podzakup dijelova sportske građevine za obavljanje sportske djelatnosti;

3. davanje u zakup ili podzakup poslovnog prostora u okviru sportske građevine, sukladno propisima;

4. primjerena zaštita sportske građevine;

5. određivanje i provođenje unutarnjeg reda u sportskoj građevini;

6. primjerno osiguranje sportske građevine;

7. obavljanje povremenih i godišnjih pregleda sportske građevine radi utvrđivanja njezinog stanja u građevinskom i funkcionalnom smislu;

8. kontrola korištenja sportske građevine sukladno sklopljenim ugovorima;

9. donošenje godišnjeg programa upravljanja sportskom građevinom;

10. popravci na sportskoj građevini, preuređenje, dogradnja, nadogradnja i izgradnja sportske građevine

11. drugi poslovi koji, prema posebnim propisima, se odnose na upravljanje sportskim građevinama.

Članak 4.

Način upravljanja i korištenja sportskih građevina uređuje se ovisno o njihovu značenju za sport grada Vukovara i provođenju programa javnih potreba u sportu Grada Vukovara.

Za upravljanje i održavanje sportskih građevina Grad Vukovar može osnovati ustanove i trgovačka društva.

Upravljanje javnim sportskim građevinama može se povjeriti i sportskim klubovima i savezima, sportskoj zajednici, ustanovama i trgovačkim društvima registriranim za obavljanje

sportske djelatnosti upravljanja i održavanja sportskih građevina (dalje u tekstu: Upravitelj).

Sportske građevine, za upravljanje kojih nisu osnovane ustanove i trgovačka društva te koje nisu povjerene na upravljanje sportskim klubovima i savezima, sportskoj zajednici, ustanovama i trgovačkim društvima registriranim za obavljanje sportske djelatnosti upravljanja i održavanja sportskih građevina, daju se u zakup.

Članak 5.

Način upravljanja i korištenja sportskih građevina za upravljanje kojih je Grad Vukovar osnovao ustanove uređuje se osnivačkim aktom.

Način upravljanja i korištenja sportskih građevina za upravljanje kojih je Grad Vukovar osnovao trgovačka društva, uređuje se ugovorom između Grada Vukovara i trgovačkog društva.

Način upravljanja i korištenja sportskih građevina koje se povjeravaju sportskim klubovima i savezima i sportskoj zajednici registriranim za obavljanje sportske djelatnosti upravljanja i održavanja sportskih građevina, uređuje se Ugovorom o povjeravanju na upravljanje sportske građevine.

II. DAVANJE U ZAKUP SPORTSKIH GRAĐEVINA

Članak 6.

Sportske se građevine daju u zakup javnim natječajem sportskim klubovima i savezima, sportskoj zajednici, ustanovama, trgovačkim društvima registriranim za obavljanje sportske djelatnosti i fizičkim osobama registriranim za obavljanje sportske djelatnosti (dalje u tekstu: Zakupnik).

Natječaj raspisuje Gradonačelnik Grada Vukovara (u daljnjem tekstu: Gradonačelnik), a kriteriji i uvjeti definirati će se svakim natječajem zasebno sukladno odredbama ove Odluke.

Članak 7.

Za provedbu postupka natječaja za davanje u zakup sportske građevine Gradonačelnik osniva povjerenstvo.

Povjerenstvo ima predsjednika i četiri člana.

Zadaće povjerenstva su:

- provođenje postupka natječaja

- javno otvaranje ponuda

- razmatranje ponuda

- podnošenje izvješća Gradonačelniku

- davanje prijedloga Gradonačelniku o najboljem ponuditelju,

Stručne poslove za povjerenstvo obavlja upravno tijelo Grada Vukovara nadležno za upravljanje nekretninama u vlasništvu Grada Vukovara.

Gradonačelnik ima pravo ne prihvatiti ni jednu ponudu, uz pisano obrazloženje svim ponuditeljima.

Članak 8.

Javni natječaj za davanje u zakup sportske građevine objavljuje se u dnevnom listu i na web stranici Grada Vukovara i obvezno sadrži:

1. naziv, opis i adresu sportske građevine;

2. vrstu sportske djelatnosti za koju se sportska građevina daje u zakup;

3. trajanje zakupa;

4. iznos početne zakupnine;

5. rok za podnošenje pisanih ponuda, način njihova predavanja i tijelo kojem se podnose;

6. uvjete koje podnositelji ponuda moraju ispunjavati;

7. dokaz o ispunjavanju uvjeta za podnošenje ponuda.

Članak 9.

Uz ponudu za davanje u zakup sportske građevine ponuditelj mora priložiti program korištenja i održavanja sportske građevine u istom vremenskom periodu na koji se građevina uzima u zakup, a iz kojeg će biti vidljiv interes Grada Vukovara za zadovoljenjem javnih potreba u sport grada Vukovara, razvojem sporta, provođenje sportske djelatnosti i ulaganje u sportsku građevinu radi razvoja sporta.

Članak 10.

Sportske se građevine daju u zakup na vrijeme do 10 (deset) godina, uz mogućnost produljenja zakupa ukoliko zakupnik poštuje odredbe ove Odluke i ugovora.

Vrijeme zakupa može se odrediti i na rok duži od 10 godina u slučaju znatnijih ulaganja u sportsku građevinu, ali ne duži od 20 godina.

Članak 11.

O davanju sportske građevine u zakup, na prijedlog povjerenstva, odlučuje Gradonačelnik i sklapa Ugovor o zakupu s odabranim ponuditeljem.

Ugovor o zakupu potpisuje gradonačelnik ili osoba koju ovlasti.

III. ZAJEDNIČKE ODREDBE ZA UPRAVITELJA I ZAKUPNIKA O

KORIŠTENJU SPORTSKIH SADRŽAJA U SPORTSKOJ GRAĐEVINI

Članak 12.

Sportske se građevine daju na upravljanje i u zakup u svrhu obavljanja sportske djelatnosti, u skladu s namjenom sportske građevine.

Zakupnik i Upravitelj su dužni nadležnom upravnom odjelu Grada Vukovara za poslove sporta dostaviti na suglasnost godišnji program korištenja građevine koji mora biti sukladnom godišnjem Programu javnih potreba u sportu na području grada Vukovara.

Članak 13.

Zakupnik i Upravitelj su dužni omogućiti korištenje sportskih sadržaja u građevini za sportske aktivnosti koje su Programom javnih potreba u sportu na području grada Vukovara utvrđene kao javna potreba u sportu.

Zakupnik je dužan omogućiti održavanje sportskih ili drugih priredbi u sportskoj građevini, kada postoji interes Grada Vukovara, neovisno o svom programu i sportskoj djelatnosti.

Međusobna prava i obveze iz ovog članka uredit će se ugovorom.

Članak 14.

Korištenje slobodnih kapaciteta sportske građevine u slobodnim terminima preostalim nakon korištenja sukladno člancima 12. i 13. ove odluke, Zakupnik i Upravitelj organizira za sportske ili druge aktivnosti kojima se ne ometa temeljna funkcija građevine, uz suglasnost gradonačelnika Grada Vukovara, uz uvjet da tako ostvarena sredstva isključivo utroši na režijske i troškove tekućeg održavanje i troškove upravljanja i održavanje sportskog objekta o čemu će posebno pisano izvješće sa dokumentacijom kojom se potkrepljuju svi navodi u izvješću podnijeti Gradu Vukovaru najkasnije do 31. srpnja tekuće godine za razdoblje 01.01. – 30.06. tekuće godine odnosno do 31. siječnja tekuće godine za razdoblje 01.07. – 31.12. prethodne godine.

Članak 15.

Dio športske građevine koji nije potreban za obavljanje vlastite sportske djelatnosti upravitelj može dati u zakup, a zakupnik može dati u podzakup javnim natječajem drugoj fizičkoj ili pravnoj osobi, uz prethodnu suglasnost Gradonačelnika Grada Vukovara, uz uvjet da tako ostvarena sredstva isključivo utroši na režijske i troškove tekućeg održavanja i troškove upravljanja i održavanja sportskog objekta o čemu će posebno pisano izvješće sa dokumentacijom kojom se potkrepljuju svi navodi u izvješću podnijeti Gradu Vukovaru najkasnije do 31. srpnja tekuće godine za razdoblje 01.01. – 30.06. tekuće godine odnosno do 31. siječnja tekuće godine za razdoblje 01.07. – 31.12. prethodne godine.

IV. ZAJEDNIČKE ODREDBE ZA UPRAVITELJA I ZAKUPNIKA O KORIŠTENJU POSLOVNOG PROSTORA U SPORTSKOJ GRAĐEVINI

Članak 16.

Uredski i poslovni prostor u sportskoj građevini, koji je u funkciji obavljanja sportske djelatnosti, zakupnik i upravitelj ponajprije koristi za svoju djelatnost i sportske djelatnosti korisnika iz članka 12. i 13. ove odluke.

Članak 17.

Zakupnik nema pravo poslovni prostor ili dio poslovnog prostora dati u podzakup bez izričite suglasnosti gradonačelnika.

V. PRAVA I OBVEZE UGOVORNIH STRANA

Članak 18.

Zakupnik i Upravitelj su dužni sportsku građevinu koristiti pažnjom dobrog gospodara.

Zakupnik i Upravitelj su dužni sportsku građevinu održavati na način koji osigurava njenu punu sportsku funkciju i koji jamči očuvanje vrijednosti građevine kakva je bila u vrijeme sklapanja ugovora.

Zakupnik i Upravitelj su dužni sportsku građevinu osigurati kod osiguravajućeg društva.

Zakupnik i Upravitelj su dužni plaćati troškove tekućeg održavanja. U troškove tekućeg održavanja sportske građevine uračunavaju se:

- sitni popravci

- održavanje zajedničkih prostorija i uređaja

- održavanje i uređivanje okolnog zemljišta koje služi za redovnu uporabu sportske građevine (park, travnjaci, ukrasno zelenilo i sl).

- plaće i naknade za radnike koji rade na održavanju sportske građevine.

Grad Vukovar može sufinancirati režijske troškove i troškove tekućeg održavanja u sportskoj građevini danoj na upravljanje odnosno u zakup ako se provode na tom objektu sportske aktivnosti koje su utvrđene Programom javnih potreba u sportu na području grada Vukovara, sukladno proračunskim sredstvima Grada.

Članak 19.

Zakupnik i Upravitelj mogu ulagati sredstva u uređenje i rekonstrukciju postojeće građevine unutar športske građevine o svom trošku sukladno ovoj Odluci uz suglasnost gradonačelnika.

Ulaganjem i gradnjom iz stavka 1. ovoga članka fizičke i pravne osobe ne mogu steći pravo vlasništva na postojećoj, dograđenoj ili izgrađenoj građevini.

Članak 20.

Zakupnik je za korištenje sportske građevine dužan plaćati mjesečnu zakupninu sukladno Odluci o raspisivanju natječaja.

Članak 21.

O zakupu sportske građevine sklapa se ugovor.

Ugovor o zakupu sportske građevine osobito sadrži:

- podatke o ugovornim stranama

- podatke o sportskoj građevini

- visinu ugovorene mjesečne zakupnine u kunama i dan početka obveze plaćanja

- odredbu da je zakupnik suglasan da se visina mjesečne zakupnine mijenja sukladno aktima gradonačelnika te da je zakupnik suglasan da se zbog promjene iznosa ugovorene zakupnine potpisuje dodatak ugovora o zakupu

- rokove plaćanja zakupnine i drugih naknada

- djelatnost koju će zakupnik obavljati u sportskoj građevini

- vrijeme na koje se ugovor sklapa

- vrijednost sportske građevine u trenutku kad zakupnik preuzima sportsku građevinu

- odredbu da zakupnik ne može vršiti preinake sportske građevine bez prethodno pisane suglasnosti zakupodavca

- odredbu da zakupnik za vrijeme trajanja ugovora o zakupu odgovara za štetu koja nastane trećim osobama uobičajenim korištenjem sportske građevine ili propuštanjem poduzimanja mjera za sprječavanje nastanka štete

- odredbu da je zakupnik dužan sportsku građevinu koristiti pažnjom dobrog gospodara te da je dužan snositi režijske i tekuće troškove održavanje za vrijeme trajanja zakupa

- odredbu da je zakupnik dužan sportsku građevinu održavati na način koji osigurava njenu punu sportsku funkciju i koji jamči očuvanje vrijednosti građevine kakva je bila u vrijeme sklapanja ugovora

- odredbe o prestanku ugovora

- odredbu da je zakupnik po isteku ugovora ili ukoliko zakupnik prije isteka ugovorenog roka raskine ugovor dužan predati u posjed sportsku građevinu zakupodavcu u stanju u kojem ga je preuzeo odnosno u ispravnom i funkcionalnom stanju

- odredbu da je zakupnik obvezan zakupodavcu nadoknaditi štetu koju je prouzročio na sportskoj građevini, a šteta je utvrđena zapisnikom o primopredaji

- mjesto i vrijeme sklapanja ugovora i potpis ugovornih strana.

Ugovor o zakupu sportske građevine sklapa Gradonačelnik.

VI. NADZOR

Članak 22.

Nadležni upravni odjel Grada Vukovara za poslove sporta nadzire:

- namjensko korištenje sportske građevine

- održavanje sportskih građevina u skladu s obvezama što ih je preuzeo zakupnik

- korištenje sportskih građevina tako da se poboljšaju uvjeti obavljanja sportskih aktivnosti

- provođenje zaključenih ugovora o davanju u zakup i podzakup sportske građevina

- gospodarenje sportskim građevinama s namjerom smanjivanja cijene korištenja sportske građevine

- investicijsko održavanje građevine.

VII. PRIJELAZNE I ZAVRŠNE ODREDBE

Članak 23.

Ako ovom odlukom nije određeno drugačije, na zakup sportske građevine primjenjuju se opći propisi o zakupu i propisi o sportskim građevinama.

Članak 24.

Sportski objekti i nekretnine dani u zakup sportskim klubovima i savezima, sportskoj zajednici, ustanovama i trgovačkim društvima registriranima za obavljanje sportske djelatnosti upravljanja i održavanja sportskih građevina, čija su međusobna prava i obveze regulirana ugovorom ostaju na snazi do isteka ugovora, a po njegovom isteku mogu se produžiti na rok iz članka 10. ove odluke ukoliko u razdoblju 30 dana prije isteka sada važećeg ugovora dostave upravnom tijelu Grada Vukovara nadležnom za sport dokaze o ispunjavanju iz članka 9. i 18. ove Odluke.

Članak 25.

Ova odluka stupa na snagu osmog dana od dana objave u „Službenom vjesniku“ Grada

Vukovara.

KLASA: 011-01/17-01/8

URBROJ: 2196/01-01-17-

Vukovar, \_\_\_\_\_\_2017.

PREDSJEDNIK GRADSKOG VIJEĆA

*Tomislav Šota, dr. vet. med.*

KATEGORIZACIJA ŠPORTSKIH GRAĐEVINA

U VLASNIŠTVU GRADA VUKOVARA

I. KATEGORIJA

Kapitalne sportske građevine od posebnog značenja za Grad Vukovar, velike materijalne vrijednosti, koje ispunjavaju uvjete i standarde međunarodnih sportskih udruženja i nacionalnih sportskih udruženja za održavanje službenih natjecanja.

Objekti kojima upravlja Javna ustanova „Sportski objekti Vukovar“:

1. Plivalište Vukovar,

2. Tenis tereni u Borovo naselju,

3. ŠRC Lijeva bara,

4. Sportska dvorana u Borov naselju.

II. KATEGORIJA

Objekti kojima upravljaju sportski klubovi i savezi, sportske zajednice registrirani za obavljanje sportske djelatnosti upravljanja i održavanja sportskih građevina.

1. Gradski stadion Vukovar – Hrvatski nogometni klub „Vukovar 91“

2. Nogometni stadion Mitnica – Hrvatski nogometni klub „Mitnica“

3. Nogometni stadion Vuteks – Nogometni klub „Vuteks – Sloga“

4. Nogometni stadion Lipovača – Hrvatski nogometni klub „Lipovača“

5. Nogometni stadion Sotin – Sportski nogometni klub „Dunav – Sotin“

6. Nogometni stadion Radnički – Hrvatski nogometni klub „Radnički“

7. Streljana – Streljački klub „Grič 7“

III. KATEGORIJA

Sportske građevine od značenja za mjesnu samoupravu; za gradske četvrti i mjesne odbore za zadovoljavanje potreba za bavljenje sportom i sportskom rekreacijom uz mjesto stanovanja.

BOROVO NASELJE

1. Vanjsko igralište kod Sportske dvorane (mali nogomet, boćalište, košarkaški teren)

TRPINJSKA CESTA

1. Športski rekreacijski centar- Trpinjska cesta (mali nogomet, boćalište, košarkaški teren)

LIPOVAČA

1. Vanjsko igralište kod stadiona (košarkaško igralište, stolni tenis)

SAJMIŠTE

1. Igralište u ulici Petra Svačića (košarkaško igralište, stolni tenis, mali nogomet)

KLASA: 011/01/17-01/8

URBROJ: 2196/01-01-17-

Vukovar, \_\_\_\_\_\_\_\_\_\_ 2017.

Predsjednik Gradskog vijeća

 Tomislav Šota, dr. med. vet.